ത്രിപുരയില് ബി.ജെ.പി സി.പി.എം സംഘര്ഷം നിരവധിപേര്ക്ക് പരിക്ക് അഗര്ത്തല: ത്രിപുരയില് ബി.ജെ.പി സി.പി.എം പ്രവര്ത്തകര് തമ്മിലുണ്ടായ സംഘര്ഷത്തില് നിരവധിപേര്ക്ക് പരിക്ക്. രണ്ടിടത്തായി നടന്ന സംഘര്ഷത്തിലാണ് ഇരുപാര്ട്ടികളുടെയും പ്രവര്ത്തകര്ക്ക് പരിക്കേറ്റത്.മുന് മുഖ്യമന്ത്രിയും പ്രതിപക്ഷ നേതാവുമായ മണിക് സര്ക്കാറിനെ സ്വന്തം മണ്ഡലമായ ധന്പൂരിലെത്തിയതോടെ ബി.ജെ.പി പ്രവര്ത്തകര് തടഞ്ഞതോടെയാണ് സംഘര്ഷത്തിന് തുടക്കം. ധന്പൂരിലെ കതാലിയയില് ഒരു രാഷ്ട്രീയ പരിപാടിയില് പങ്കെടുക്കാനെത്തിയ അദ്ദേഹത്തിന്റെ വാഹനവ്യൂഹത്തെ ബി.ജെ.പി പ്രവര്ത്തകര് തടയുകയായിരുന്നു. തുടര്ന്ന് സി.പി.എം പ്രവര്ത്തകര് പ്രദേശത്ത് തടിച്ചുകൂടുകയും മണിക് സര്ക്കാറിന് സംരക്ഷണ കവചം ഒരുക്കുകയും ചെയ്തു. ഇതോടെയാണ് സംഘര്ഷം ഉടലെടുത്തത്. 10ല് അധികം പേര്ക്ക് പരിക്കേറ്റതായാണ് അനൗദ്യോഗിക വിവരം. എന്നാല് ഇരുപാര്ട്ടികളിലെയും ആറുപേര്ക്കാണ് പരിക്കേറ്റതെന്ന് ബി.ജെ.പി നേതാവും മന്ത്രിയുമായ സുശാന്ത ചൗധരി പറഞ്ഞു. സംഘര്ഷ സാധ്യത കണക്കിലെടുത്ത് പരിപാടി നടത്തരുെതന്ന് മണിക് സര്ക്കാറിനോടും എം.എല്.എ ശ്യാംലാല് ചക്രവര്ത്തിയോടും പൊലീസ് ആവശ്യപ്പെടുകയായിരുന്നു. തുടര്ന്ന് ഇടതുപാര്ട്ടി പ്രവര്ത്തകര് ധന്പൂരില്നിന്ന് മൂന്നുകിലോമീറ്റര് അകലെ മനുഷ്യചങ്ങല തീര്ത്തു. അവിടെയും ബി.ജെ.പി പ്രവര്ത്തകര് പ്രതിഷേധവുമായെത്തിയതോടെ വീണ്ടും സംഘര്ഷം ഉടലെടുക്കുകയായിരുന്നു. പ്രദേശത്ത് പൊലീസെത്തി കണ്ണീര്വാതകവും പ്രയോഗിച്ചു.